Zápisnica
zo zasadnutia dňa 26. septembra 2016

Prítomní:
Ing. Anna Reinerová, podpredseda komisie
Ing. arch. Lucia Štasselová, člen komisie
Mgr. Eva Franková, člen komisie 
Mgr. Igor Adamec, člen komisie 

Neprítomní:
Ing. Peter Hrapko, predseda komisie 
Mgr. Martin Pener, člen komisie
PhDr. Helena Vrábliková, člen komisie

Hostia:
- prezenčná listina

Z dôvodu pracovnej zaneprázdnenosti požiadal predseda komisie Ing. Hrapko o vedenie komisie podpredsedu komisie Ing. Reinerovú. Podpredseda komisie privítal prítomných hostí a členov komisie.

Program
1. Otvorenie
2. Rozbor činnosti a hospodárenia Ružinovského domova seniorov za I. polrok 2016
3. Rozbor činnosti a hospodárenia Domova dôchodcov za I. polrok 2016
4. Správa o plnení rozpočtu mestskej časti Bratislava – Ružinov za 1. polrok 2016
5. Rôzne

K bodu č. 2
Rozbor činnosti a hospodárenia Ružinovského domova seniorov za I. polrok 2016

Materiál predložila Gabriela Kostková, ospravedlnila riaditeľku Ružinovského domova seniorov Mgr. Karelovú, ktorá si čerpá dovolenku. 
Ružinovský domov seniorov je samostatnou príspevkovou organizáciou s právnou subjektivitou, napojený na rozpočet mestskej časti Bratislava - Ružinov formou príspevku. Je zariadením pre seniorov, poskytuje sociálne služby podľa zákona č. 448/2008 Z. z. o sociálnych službách v znení neskorších predpisov ( ďalej len „zákon o sociálnych službách“), účinného od 1.1. 2009. 
RDS sídli v dvoch budovách na Sklenárovej ul. č. 14 a Pivonkovej ul. č. 2. Dvestopäťdesiat klientov na Sklenárovej ul. č. 14 býva v samostatných garsónkach a dvojgarsónkach. Lôžková časť zariadenia na Pivonkovej ul. č.2 má kapacitu 38 lôžok, ktoré sú umiestnené v 3 jednoposteľových, 10 dvojposteľových a 5 trojposteľových izbách. Kapacita lôžkového oddelenia sa rekonštrukciou ďalšieho pavilónu v roku 2013 zvýšila z pôvodných 30 na 38 miest.
RDS prevádzkuje denné centrá (kluby dôchodcov) zriadené mestskou časťou Bratislava -Ružinov. Jedná sa o denné centrá na Páričkovej ul., Na úvrati, Kaštieľskej ul., „POŠEŇ“, ktoré sa nachádza v priestoroch Domu kultúry Ružinov na Ružinovskej ul. a denné centrum na Zimnej ul. č.1. 
Činnosť denných centier je zameraná predovšetkým na záujmovú činnosť a na príjemné strávenie voľného času občanov dôchodkového veku. 
V Seniorskom informačnom centre na Zimnej ul. a v Dennom centre Na úvrati zriadil Ružinovský domov seniorov výdajne stravy, kde sa stravuje priemerne 90 dôchodcov mesačne. Obedy pre dôchodcov sa dovážajú tiež do výdajne na Rezedovej ul. č. 3 pre 15 obyvateľov.
Od apríla 2015 sa rekonštrukciou aktuálne uvoľnených garsóniek na 5. poschodí na Sklenárovej č. 14, začalo vytvárať postupne lôžkové oddelenie, pričom v jednej garsónke boli vytvorené 2 lôžka. Ku koncu polroka 2016 bolo vytvorených 6 dvojlôžkových izieb, 4 bezbariérové kúpeľne, miestnosť pre ošetrovateľský personál. V týchto dvojlôžkových izbách, ktoré sú štandardne vybavené nábytkom a podľa rozhodnutia RÚVZ spĺňajú všetky hygienické štandardy, sú umiestňovaní pôvodní klienti Sklenárovej č. 14, ktorým sa nezvratne zmenil zdravotný stav a sú odkázaní na zvýšenú 24-hodinovú ošetrovateľskú a opatrovateľskú starostlivosť, ktorú im nie je možné poskytnúť v prostredí garsónky.
Obyvateľom na Sklenárovej ul. a lôžkovej časti je poskytované stravovanie v zmysle VZN č.38/2014 a č. 12/2016, zároveň je im daná možnosť pripravovať stravu v bytových jednotkách alebo zakúpiť si obedy v tunajšej stravovacej prevádzke. (stupeň odkázanosti II. prípadne III.) 
Stravovacia prevádzka zabezpečuje tiež stravovanie pre dôchodcov – občanov Ružinova a rozváža obedy do výdajní stravy v Seniorskom informačnom centre na Zimnej ul., v dennom centre Na úvrati a na Rezedovej ul. č. 3. Ponúka tiež možnosť konzumácie obedov v jedálni RDS, a to aj cez voľné dni.
Obyvateľom Ružinovského domova seniorov sa poskytuje štandardne zaopatrenie podľa stupňov odkázanosti. Podľa zákona o sociálnych službách sa v zmysle § 35 ods. (1) písmeno a) v zariadení pre seniorov poskytuje sociálna služba fyzickej osobe, ktorá dovŕšila dôchodkový vek a je odkázaná na pomoc inej fyzickej osoby a jej stupeň odkázanosti je najmenej IV.
V budove RDS na Sklenárovej ul. č. 14 sú k dispozícii obyvateľom 2 spoločenské miestnosti a knižnica, ktoré sa nachádzajú na 12. poschodí. Obe spoločenské miestnosti sú ozvučené, vybavené elektronikou a pohodlným zariadením. Menšia z nich slúži na konanie náboženských obradov, je využívaná tiež na krúžkovú činnosť a rôzne besedy, premietanie filmov, prebiehajú tu tréningy pamäti. 
Lôžková časť na Pivonkovej ul. č. 2 má malú spoločenskú miestnosť vybavenú televízorom, klubové sedenie na chodbách a tiež tienisté posedenie v udržiavanej záhrade. Tu prebiehajú pravidelne štyrikrát týždenne tréningy pamäti, tvorivé dielne, ktoré vedie sociálna pracovníčka; pričom klienti sú zadelení do skupín podľa stupňov odkázanosti. 
V IV. štvrťroku 2015 prebehla komplexná rekonštrukcia pavilónu D, nakoľko pavilón bol odovzdaný do užívania v roku 1968. Pozostávala predovšetkým z rekonštrukcie strechy, výmeny okenných a dverných otvorov, hygienických zariadení, výmeny podlahových krytín a ďalších úprav v zmysle projektovej dokumentácie. Rekonštrukciou pavilónu sa vytvorili chýbajúce priestory pre rehabilitáciu klientov, spoločenská miestnosť, spoločná jedáleň, bezbariérová kúpeľňa a toalety pre klientov, skladové priestory a 2 kancelárie. Všetky priestory sú predpokladom k naplneniu požiadaviek na štandardy kvality, stanovené zákonom č. 448/2008 Z.z. o sociálnych službách v znení neskorších predpisov.
V RDS sú umiestňovaní seniori, ktorí vzhľadom na trvalé zmeny v zdravotnom stave potrebujú komplexnú ošetrovateľskú a opatrovateľskú starostlivosť. O obyvateľov RDS sa stará kvalifikovaný zdravotný personál, zmluvne je zabezpečená základná zdravotná starostlivosť, a to v budove na Sklenárovej ul. č. 14, ako aj na Pivonkovej ul. č. 2.
V RDS Sklenárova sa nachádza 249 klientov, z toho 235 je v ambulantnej starostlivosti nášho praktického lekára. Klientom zabezpečuje a poskytuje zdravotnú starostlivosť 7 sestier a 17 opatrovateliek s príslušným vzdelaním, rehabilitačná sestra; ktoré riadi úseková sestra a vedúca sestra zariadenia.
V RDS na Pivoňkovej ulici poskytuje odkázaným klientom (38) komplexnú ošetrovateľskú a opatrovateľskú starostlivosť 22 zamestnancov, a to: úseková sestra, 3 sestry, 14 opatrovateliek, 1 rehabilitačný pracovník a 3 upratovačky.
V I. polroku 2016 RDS hospodáril podľa schváleného rozpočtu. RDS má na rok 2016 plánované tržby za vlastné výkony a tovar vo výške 850 000 €, plnenie za I. polrok 2016 bolo vo výške 450 500,02 €, čo predstavuje 53,0 %. Tržby za pobyt a poskytované sociálne služby v RDS tvoria najvyššiu položku tržieb (335 518,09 €). RDS má na rok 2016 schválený príspevok z rozpočtu mestskej časti na bežné výdavky vo výške 311 700 €, skutočnosť k 30.6.2016 bola 159 600 €, čo predstavuje plnenie na 51,2 %. Kapitálové výdavky sú schválené v sume 60 000 €, v I. polroku nebolo žiadne čerpanie. Okrem príspevku z mestskej časti má RDS na rok 2016 schválenú dotáciu z MPSVaR vo výške 1 105 920 €. Ostatné výnosy na rok 2016 sú plánované vo výške 60 000 €. K 30.6.2016 bola skutočnosť vo výške 70 119,35 €, čo predstavuje plnenie na 116,9 %. Rozhodujúcu výšku ostatných výnosov tvoria výnosy z kapitálových transferov zvereného majetku od mestskej časti vo výške odpisov v sume 22 676,98 € a sponzorské finančné prostriedky.
Pre rok 2016 sú rozpočtované náklady vo výške 2 327 620 €, čerpanie k 30.6.2016 bolo 1 080 127,31 €, čo predstavuje plnenie na 46,4 %.
Pohľadávky boli vysporiadané začiatkom júla 2016. Organizácia eviduje 2 pohľadávky po lehote splatnosti. Ide o pohľadávku za prenájom priestorov voči spoločnosti KOPOS vo výške 5 449,25 €, s ktorou od roku 2004 prebieha súdne konanie, RDS je/bola v tomto konaní zastupovaná pracovníčkami referátu právnych služieb; a pohľadávku HSL s. r. o vo výške 7 877,11 €, táto pohľadávka sa rieši formou splátkového kalendára priebežne.
RDS získalo v I. polroku 2016 sponzorské – vecné dary (nábytok na vybavenie dennej miestnosti pre opatrovateľky a úsekovú sestru, profesionálna pračka L-pračka AF80 el. en; profesionálna sušička L-sušička LS 350 el. en; aktívno-pasívny prístroj Thera Tigo pre horné a dolné končatiny) v celkovej hodnote 15 847,30 EUR a finančné dary v celkovej sume 11 500,- EUR.
Podpredseda komisie Ing. Reinerová vyjadrila vedeniu a zamestnanom Ružinovského domova seniorov pochvalu a vďaku za ich prácu. Takisto kontrola hlavného kontrolóra mestskej časti dopadla dobre.

Komisia berie predložený materiál na vedomie a odporúča miestnemu zastupiteľstvu materiál schváliť.

Hlasovanie: 4 prítomní, 4 za, 0 proti, 0 sa zdržalo

K bodu č. 3
Rozbor činnosti a hospodárenia Domova dôchodcov za I. polrok 2016

Materiál predložila riaditeľka Domova dôchodcov PhDr. Eva Samolejová. 
V I. polroku 2016 bol Domovu dôchodcov poskytnutý finančný príspevok na financovanie sociálnej služby v zariadení sociálnych služieb z Ministerstva práce, sociálnych vecí a rodiny SR. Dotácia je Domovom dôchodcov používaná na ekonomicky oprávnené náklady. Finančný príspevok bol Domovu dôchodcov poskytnutý vo výške 320,- Eur na 1 miesto v zariadení. Celková výška finančného príspevku pre rok 2016 je 483.840,-  Eur. 	V prvom polroku 2016 sa Domov dôchodcov zapojil do Národného projektu Podpora opatrovateľskej služby. Domovu dôchodcov je poskytovaný finančný príspevok z Implementačnej agentúry Ministerstva práce, sociálnych vecí a rodiny SR.
Domov dôchodcov, Pažítková 2, Bratislava je právnickou osobou zriadenou mestskou časťou Bratislava – Ružinov na poskytovanie sociálnych služieb. Je rozpočtovou organizáciou s právnou subjektivitou a svojimi príjmami a výdavkami je priamo napojený na rozpočet MČ schválený na rok 2016 uznesením č.187/XI/2015 so zahrnutím mimorozpočtových zdrojov. 
Jeden deň týždenne ordinuje v DD praktický lekár pre dospelých. Ostatné odborné a konziliárne služby obyvateľom poskytujú v poliklinike Ružinov. Dodržiavaniu hygienických zásad, dezinfekcii, dezinsekcii ako aj príslušnej osvete je venovaná zvýšená pozornosť. Zásobovanie liekmi a zdravotníckym  materiálom je plynulé. V DD sú zabezpečované  holičské, kadernícke a pedikérske služby. Kultúrnej činnosti  je venovaná zo strany zamestnancov DD zvýšená pozornosť. Minimálne 1 x do mesiaca sa organizujú kultúrne programy a predstavenia, v ktorých vystupujú známi umelci z divadiel, hudobných telies, kultúrnych zariadení, z folklórnych súborov a zo všetkých typov škôl. Mobilná časť obyvateľov sa zúčastňuje aj kultúrneho diania mimo DD a na autobusových zájazdoch.
Starostlivosť SZÚ vychádza z individuálnych potrieb a požiadaviek obyvateľov. Na ich základe poskytujeme a zabezpečujeme sociálnu, spirituálnu, zdravotnú, ošetrovateľskú, opatrovateľskú a rehabilitačnú starostlivosť. 
V roku 2016 bol kladený dôraz na dodržiavanie rozpočtovej a finančnej disciplíny. Prihliadalo sa na využívanie jestvujúcich zdrojov. Výdavkové časti rozpočtu boli zabezpečované hospodárne pri zabezpečení všestranných potrieb, starostlivosti a pomoci o obyvateľov, ako aj zamestnancov DD.
PhDr. Samolejová informovala členov komisie, že k 30.6.2016 eviduje Domov dôchodcov počet žiadateľov o opatrovateľskú službu 32. K tomuto dátumu bolo prijatých 44 klientov. V priebehu 4 mesiacov je možné uspokojiť všetkých žiadateľov. 

Komisia berie predložený materiál na vedomie a odporúča miestnemu zastupiteľstvu materiál schváliť.

Hlasovanie: 4 prítomní, 4 za, 0 proti, 0 sa zdržalo

K bodu č. 4
Správa o plnení rozpočtu mestskej časti Bratislava – Ružinov za 1. polrok 2016

Materiál predložil prednosta miestneho úradu JUDr. Sygút. 
Členov komisie informoval o tom, že plnenie rozpočtu prebieha v súlade s rozpočtom mestskej časti Bratislava – Ružinov na rok 2016, ktorý bol schválený uznesením miestneho zastupiteľstva č. 187/XI/2015 dňa 15.12.2015. V súlade s § 14 zákona č. 583/2004 Z. z. o rozpočtových pravidlách v znení neskorších predpisov bol predložený návrh na 1. zmenu rozpočtu dňa 7.7.2016, ktorý bol odsúhlasený miestnym zastupiteľstvom ( uznesenie číslo 299/XVII/2016). 
Za prvý polrok 2016 mestská časť hospodárila rovnomerne podľa disponibilných zdrojov. V zmysle platnej legislatívy a Štatútu hlavného mesta SR bol v rozpočte na rok 2016 pre Mestskú časť Bratislava – Ružinov predpokladaný podiel z výnosu dane z príjmov fyzických osôb vo výške 9 740 tis. €. Tieto sa v prvom polroku plnili na 58,9% schváleného rozpočtu. Príjmy z kapitálového rozpočtu sú prekročené predovšetkým príjmom usporiadania stavby R7 „Bratislava Ketelec – Bratislava Prievoz“.
Nízke plnenie finančných príjmov (len 4,2% ) je ovplyvnené nerovnomerným čerpaním kapitálových výdavkov (ktorých zapojenie ide z rezervného fondu), nakoľko finalizácia a následná fakturácia vykonaných prác sa realizuje až v druhom polroku. Z tohto dôvodu aj zapojenie financií z rezervného fondu je možné až po ukončení a odovzdaní realizovaných prác, ktoré boli naplánované a schválené v rozpočte daného roka.
Na druhej strane výdavky MČ sa v prvom polroku naplnili len na 44,2 % a to hlavne z nasledujúcich dôvodov :
1/finalizácia a následná fakturácia objednaných prác je realizovaná v 2.polroku;
2/mzdové výdavky za jún sa zúčtovávajú až júli t.j. v 2. polroku;
3/ nerovnomerné čerpanie kapitálových výdavkov (iba 8,9 % v 1. polroku) je ovplyvnené v dôsledku potreby obstarať všetky investičné aktivity v súlade so zákonom o verejnom obstarávaní.
Rozpočtové hospodárenie MČ v 1. polroku 2016 sa vyvíjalo v súlade so schváleným rozpočtom. Vysoké saldo bežného rozpočtu a následne i celkového rozpočtového hospodárenia je predovšetkým výsledkom účtovným. Uvedené saldo k 30.6.2016 nereprezentuje výšku voľných rozpočtových zdrojov MČ a je výsledkom účtovania časového rozloženia čerpania príjmov a výdavkov rozpočtu. Čo sa týka celkových príjmov, tieto k 30.6.2016 dosiahli 15 640 844 €, t. j. plnenie na 53 % rozpočtu. Celkové rozpočtové výdavky sa v 1. polroku čerpali iba na 42,2 %, čo predstavuje 12 453 419,49 €. Z tejto sumy na bežné výdavky pripadlo 12 227 032,56 € a kapitálové výdavky 118 597 €.
Daňové príjmy, ktoré sú predmetom prerozdeľovania medzi MČ a hlavným mestom (daň z nehnuteľností - DzN, daň z príjmov fyzických osôb - DPFO a poplatok za komunálny odpad) sa plnili celkovo na 52,8 %. Zatiaľ, čo DPFO sa v 1. polroku plnila na 58,9 %, DzN ako aj poplatok za odpad za rozpočtom zaostávali. Výber DzN je v prvom polroku z legislatívnych dôvodov tradične nižší. Nedaňové príjmy boli plnené do výšky 56,8%.
Vysoké plnenie kapitálových príjmov je ovplyvnené predovšetkým príjmom z Hl. mesta, kde Hlavné mesto SR Bratislava a Národná diaľničná spoločnosť, a. s. podpísali Kúpnu zmluvu č. 30201/KZ-5964/2015/Nivy/1818/SimJa zo dňa 15. 2. 2016 pre účely majetkovoprávneho usporiadania stavby „R7 Bratislava Ketelec – Bratislava Prievoz“. Šetrením bolo zistené, že uvedenou Kúpnou zmluvou bol uskutočnený prevod vlastníckeho práva aj časti pozemkov zverených do správy MČ Bratislava – Ružinov. Z uvedeného dôvodu nám Hlavné mesto SR Bratislava poukázalo časť kúpnej ceny v sume 456.341 €. 
Administratívne poplatky sú plnené na 39,8%. Neplnenie je ovplyvnené nižším výberom v položke žiadosti o stavebné povolenie a nižším výberom za priestupky ukladané miestnou políciou.
Čerpanie bežných výdavkov na prevádzku a údržbu vo výške 50 015 € bolo vynaložených na:
- opravy zatekajúcich striech na ZŠ Medzilaborecká, ZŠ Ružová dolina, 
- opravy kanalizácie a rozvodov UK a TUV na MŠ Piesočná, MŠ Bancíkova, ET Šalviová, ZŠ Vrútocká,                                                                                                                                                                                                                                                 MŠ Západná, MŠ Exnárova
- bezpečnostné výruby a orezy na MŠ Západná, MŠ Stálicova, ZŠ Ostredková, ZŠ Medzilaborecká, ZŠ Vrútocká
- opravy podláh v kuchyniach na ET Rádiová, MŠ Medzilaborecká
Neplnenie príjmových finančných operácii súvisí s nečerpaním položky, nakoľko hlavné zapojenie čerpania z rezervného fondu je plánované v 2. polroku 2016
Nízke čerpanie kapitálových výdavkov k 30.6.2016 je ovplyvnené reálnym plnením až v 2. polroku 2016.

Komisia berie predložený materiál na vedomie a odporúča prerokovať materiál na zasadnutí Miestneho zastupiteľstva mestskej časti Bratislava – Ružinov. 
Hlasovanie: 4 prítomní, 4 za, 0 proti, 0 sa zdržalo

Najbližšie zasadnutie komisie sa uskutoční 12.10.2016 so začiatkom o 16.00 hod.

Predseda komisie: Peter Hrapko,
v zastúpení: Ing. Anna Reinerová, v.r. podpredseda komisie
Zapísala: Monika Repášová